|  |
| --- |
| 3.4 Tilsynsrapport og offentliggørelse af udvalgte oplysninger |
| Miljøtilsynsbekendtgørelsen stiller krav om, at tilsynsmyndigheden, efter hvert fysisk tilsyn (4.1.7) på en virksomhed eller et husdyrbrug m.v., som er omfattet af kravet om regelmæssige tilsyn (4.3.1), skal udarbejde en tilsynsrapport og offentliggøre en række udvalgte oplysninger fra tilsynsrapporten på [DMA](https://dma.mst.dk/). Oplysningerne, du skal offentliggøre, skal vise, om virksomheden eller husdyrbruget m.v. overholder de love, regler og afgørelser, der er ført tilsyn med.  Du skal være opmærksom på, at kravet om offentliggørelse af tilsynsoplysninger også gælder de virksomheder, som fx er undtaget kravet om miljørisikovurdering. Dambrug er eksempelvis undtaget kravet om en risikovurdering, men er omfattet af kravet om regelmæssige tilsyn og skal derfor overholde øvrige krav i miljøtilsynsbekendtgørelsen.  En tilsynsrapport er et skriftligt dokument udarbejdet af tilsynsmyndigheden. Tilsynsrapporten indeholder en beskrivelse af observationer og konklusioner fra tilsynet, så både tilsynsmyndighed og virksomheden/husdyrbruget efterfølgende kan følge op på nødvendige forhold.  Dette afsnit omhandler kravene i miljøtilsynsbekendtgørelsens §§ 11 - 13 (kapitel 3). I kapitel 3 er der fastsat krav om, hvilke oplysninger fra tilsynsrapporten du som minimum skal offentliggøre på [DMA](https://dma.mst.dk/). Offentliggørelsen skal ske senest 4 måneder efter et fysisk tilsyn har fundet sted.  Hvornår skal du offentliggøre udvalgte oplysninger fra tilsynet?  Efter hvert fysisk tilsyn (4.1.7) på en virksomhed eller et husdyrbrug m.v., som er omfattet af kravet om regelmæssige tilsyn (4.3.1), skal du offentliggøre udvalgte oplysninger fra tilsynsrapporten. Kravet om offentliggørelse af oplysningerne gælder både for planlagte fysiske tilsyn (basistilsyn, herunder relaterede tilsyn, prioriterede tilsyn og kampagnetilsyn) og for ikke planlagte fysiske tilsyn (§ 9-tilsyn og opstartstilsyn) - uanset tilsynets omfang. I afsnittet "Tilsynskategorier- og typer" (4.1) kan du læse mere om de forskellige tilsynskategorier.  Du kan læse mere om offentliggørelse af tilsynsoplysninger i afsnittet ”Oplysninger om tilsyn" (3.5.3) samt i afsnittet "Begrænsningerne i afgivelse af oplysninger i afsnittet – oplysninger om tilsyn” (3.7.5).  **Faktaboks**  Kravet om at udarbejde og offentliggøre en tilsynsrapport efter hvert fysisk tilsyn har sit udspring i EU´s direktiv om industrielle emissioner ([IE-direktivet](https://eur-lex.europa.eu/LexUriServ/LexUriServ.do?uri=OJ:L:2010:334:0017:0119:da:PDF)), Artikel 23, stk. 6, hvor kravet gælder for ”hver inspektion på anlægsområdet”.    Vær opmærksom på, at der kan være særlige krav til tilsynsrapportens indhold i henhold til retssikkerhedslovens § 8 for tilsyn, hvor der er konstateret overtrædelse af lovgivningen. I disse tilfælde skal rapporten give et udførligt og dækkende indtryk af tilsynets forløb. Som minimum er der normalt behov for i rapporten at notere oplysninger om tilsynets formål, tidspunktet for tilsynet, hvilke personer der var til stede, om der blev anvendt tvang ved gennemførelsen, og hvilke genstande der eventuelt blev taget i myndighedernes besiddelse. Du kan læse mere om anvendelse af retssikkerhedsloven på miljøområdet i [Miljøstyrelsens vejledning nr. 7/2005 om vejledning om anvendelse af retssikkerhedsloven på miljøområdet](https://mst.dk/service/publikationer/publikationsarkiv/2005/okt/vejledning-om-anvendelse-af-retssikkerhedsloven-paa-miljoeomraadet/).  Hvilke oplysninger fra tilsynsrapporten skal offentliggøres?  De oplysninger, som du skal offentligøre fra tilsynsrapporten i henhold til § 12 efter et fysisk tilsyn(4.1.7) på en virksomhed eller et husdyrbrug m.v., skal som minimum indeholde de 8 punkter, der er oplistet i § 11:   1. Baggrunden for tilsynet. Her oplyses tilsynskategorien (4.1) og en begrundelse for, hvorfor der er ført tilsyn på netop denne virksomhed eller dette husdyrbrug m.v. Hvis fx tilsynet er et § 9-tilsyn (4.1.4) kan du oplyse, hvilken type hændelse der har udløst tilsynet, fx naboklage eller uheld. Ved et prioriteret tilsyn (4.1.2) kan du angive, på hvilken parameter i risikoscoren der er scoret højt. Om kampagnetilsyn (4.1.3) kan du oplyse begrundelsen for, at virksomheden eller husdyrbruget m.v. er udvalgt til kampagnen. 2. Navn, adresse, CVR. nr. og evt. P-nummer eller evt. CHR-nummer på virksomheden eller husdyrbruget m.v. CVR-nr. skal suppleres med oplysninger om enten et P-nummer eller et CHR-nummer, hvis virksomheden eller husdyrbruget m.v. har et sådant nummer. Ud fra oplysningerne skal man kunne identificere, hvor tilsynet har fundet sted.   **Faktaboks**  P-nummer (produktionsenheds-nummer): Hvis en juridisk enhed har aktiviteter på flere adresser, har de underliggende produktionsenheder oftest hvert sit p-nummer. P-nummeret findes i det Centrale Virksomhedsregister[, cvr.dk.](https://datacvr.virk.dk/)  CHR er Miljø- og Fødevareministeriets Centrale HusdyrbrugRegister, hvor alle besætninger skal være registreret. CHR-nummeret findes på Fødevarestyrelsens hjemmeside, [chr.fvst.dk](https://chr.fvst.dk/chri/faces/frontpage?_adf.ctrl-state=nf2pf7ykx_3)   1. Typen af virksomheden eller husdyrbruget m.v. Her skal du oplyse de overordnede aktiviteter, der forekommer på virksomheden eller husdyrbruget m.v. Det kan ske ved angivelse af branche eller listepunktsbeskrivelse, fx ”Fremstilling af gummivarer (E 205)”, ”Savværk (E 77) med fyringsanlæg (G 201)” eller ”Fjerkræhold godkendt efter § 16 a”. 2. Dato for tilsynsbesøgets udførelse. 3. Hvad der er ført tilsyn med, fx om tilsynet har omfattet alle virksomhedens/husdyrbrugets m.v. miljøforhold (basistilsyn (4.1.1)) eller, hvilke udvalgte forhold eller delaktiviteter der er ført tilsyn med. Der kan fx være ført tilsyn med virksomhedens energianlæg, virksomhedens støj- og luftemissioner eller med husdyrbrugets håndtering af gødning. 4. Om der er konstateret jordforurening, hvis det er relevant. Tilsyn med overholdelse af jordforureningsloven er ikke en del af miljøtilsynet, jf. § 1, stk. 3, men hvis du på et miljøtilsyn konstaterer forhold, der giver mistanke om en jordforurening, skal du oplyse om det i rapporten. Den videre sagsbehandling, herunder evt. håndhævelse med hjemmel i jordforureningsloven, skal du derimod ikke afgive oplysninger om på DMA, jf. § 12, stk. 4. Du kan læse mere om forholdet mellem miljøtilsynsbekendtgørelsen og jordforureningsloven i afsnittet ”Forholdet til jordforureningsloven” (4.2.1.1). 5. Om der er meddelt påbud, forbud eller indskærpelser til virksomheden eller husdyrbruget m.v., altså om tilsynet har afstedkommet håndhævelser. Oplysningerne, der offentliggøres om tilsynet, skal beskrive *om* de love, regler og afgørelser, der er genstand for tilsynet overholdes, jf. § 11, stk. 1. Derfor bør det også angives, *hvilke* forhold der er håndhævet. Læs mere om, hvilke håndhævelser m.v. der skal afgives oplysninger om i afsnittet ”Henstillinger, håndhævelser, selvhjælpshandlinger og politianmeldelser” (3.5.4). 6. Konklusioner på virksomhedens eller husdyrbrugets m.v. seneste indberetninger om egenkontrol, herunder om tilsynsmyndigheden på den baggrund har meddelt påbud, forbud eller indskærpelser. Her skal du offentliggøre oplysninger om konklusionen på resultat af egenkontrol, som virksomheden eller husdyrbruget m.v. har indsendt i perioden fra seneste fysiske tilsyn (4.1.1) frem til det aktuelle tilsyn. Konklusionen på egenkontrollen, fx om der er konstateret overholdelse eller overskridelse af emissionsvilkår, skal suppleres med oplysninger om eventuelle håndhævelser meddelt på baggrund af resultaterne af egenkontrollen.   Ud over de 8 oplysningskrav, jf. § 11, stk. 1, **kan** en tilsynsrapport indeholde oplysninger om fx opfølgning på seneste tilsyn, uddybende oplysninger om relevante miljø-, indretnings- og driftsforhold og andre oplysninger, som kan være relevante for virksomheden eller husdyrbruget m.v. Det kan fx være oplysninger om ny lovgivning, ændret planstatus i virksomhedens omgivelser, generelle branchetiltag eller lignende.  I afsnittet ”Begrænsninger i afgivelse og offentliggørelse af oplysninger – Oplysninger om tilsyn” (3.7.5) kan du læse om, hvad du som myndighed skal være særlig opmærksom på, når du offentliggør oplysninger om tilsynet. Afsnittet beskriver, hvilke begrænsninger der er, hvis du vælger at offentliggøre tilsynsrapporter, der indeholder oplysninger ud over minimumskravene, jf. § 11, stk. 1.  **Inden de udvalgte oplysninger offentliggøres**  Inden du offentliggør oplysninger om tilsynet, skal virksomheden eller husdyrbruget m.v. orienteres om, hvilke oplysninger du agter at offentliggøre. Senest 2 måneder efter tilsynet har fundet sted, skal du sende udkast til tilsynsrapporten til virksomheden eller husdyrbruget m.v. til orientering. Samtidigt med at du sender tilsynsrapporten til virksomheden eller husdyrbruget, skal du gøre opmærksom på, hvilke oplysninger du agter at offentliggøre, og at dette vil ske senest 4 måneder efter, at tilsynet har fundet sted.  Du kan læse mere i afsnittet ”Forudgående orientering af virksomheden eller husdyrbruget m.v. om offentliggørelsen” (3.7.3.1).  **Selve offentliggørelsen**  Offentliggørelse af de udvalgte oplysninger fra tilsynsrapporten skal ske senest 4 måneder efter, tilsynet har fundet sted, jf. § 12, stk. 1. Offentliggørelse skal ske på [DMA](https://dma.mst.dk/).  I forbindelse med offentliggørelsen skal du orientere offentligheden om muligheden for aktindsigt i de øvrige oplysninger, du er i besiddelse af som tilsynsmyndighed, efter reglerne i miljøoplysningsloven. Det fremgår af miljøtilsynsbekendtgørelsens § 12, stk. 5.  Miljøtilsynsbekendtgørelsen stiller ikke krav til, hvordan du orienterer offentligheden. Orienteringen kan fx ske ved at anvende den skabelon, der ligger i [DMA](https://dma.mst.dk/) (se hvordan i DMA´s vejledning til ”Indlæs tilsyn”, som du finder under "Vejledninger til indlæs data") eller ved at indsætte orienteringen i filen med udvalgte oplysninger fra tilsynsrapporten, der offentliggøres på [DMA](https://dma.mst.dk/).  **Hvor længe skal de udvalgte oplysninger fra tilsynsrapporten være offentlig tilgængelige?**  Udvalgte oplysninger fra tilsynsrapporten (jf. § 11) for den enkelte virksomhed eller husdyrbrug m.v. skal som *minimum* være offentlig tilgængelige for de seneste to fysiske tilsyn (4.1.7). Det fremgår af § 13. Ved myndighedens vurdering af, om det er tilstrækkeligt, at der er offentliggjort oplysninger for de seneste to tilsyn, skal der indgå en overvejelse af, hvad der er nødvendigt for at give et så retvisende billede af virksomheden som muligt.    Du skal være opmærksom på, at kravet om at oplysninger om minimum de to seneste tilsynsbesøg skal være offentligt tilgængelige, trådte i kraft den 7. januar 2014 for kategori 1a-virksomheder og -husdyrbrug. For alle øvrige virksomheder og husdyrbrug m.v., der er omfattet af kravet om regelmæssige tilsyn (4.3.1), trådte kravet i kraft den 7. juli 2016. Fra 1. maj 2016 skulle offentliggørelsen ske på [DMA](https://dma.mst.dk/). Indtil da blev de udvalgte oplysninger offentliggjort på tilsynsmyndighederne respektive hjemmesider. Derfor kan der stadig være tilsynsoplysninger, der skal være tilgængelige på jeres egen hjemmeside. |
| Retsgrundlag  *Miljøtilsynsbekendtgørelsen, Kapitel 3:*  Tilsynsrapport, herunder offentliggørelse og frister  **§ 11.** Tilsynsmyndigheden udarbejder efter hvert fysisk tilsyn på virksomheden eller husdyrbruget m.v. en tilsynsrapport, der beskriver, om virksomheden eller husdyrbruget m.v. overholder de love, regler og afgørelser, der er genstand for tilsyn. Tilsynsrapporten skal som minimum indeholde følgende oplysninger:  1) Baggrunden for tilsynet.  2) Navn, adresse, CVR-nummer, eventuelt P-nummer og eventuelt CHR-nummer på virksomheden eller husdyrbruget m.v.  3) Typen af virksomheden eller husdyrbruget m.v.  4) Dato for tilsynsbesøgets udførelse.  5) Hvad der er ført tilsyn med.  6) Om der er konstateret jordforurening, hvis det er relevant.  7) Om der er meddelt påbud, forbud eller indskærpelser til virksomheden eller husdyrbruget m.v.  8) Konklusioner på virksomhedens eller husdyrbrugets m.v. seneste indberetninger om egenkontrol, herunder om indberetningen har givet tilsynsmyndigheden anledning til at udstede påbud, forbud eller indskærpelser.  Stk. 2. Tilsynsmyndigheden sender tilsynsrapporten til virksomheden eller husdyrbruget m.v. senest to måneder efter, at tilsynsbesøget har fundet sted, og meddeler, hvilke oplysninger som agtes offentliggjort.  Stk. 3. Tilsynsmyndighedens offentliggørelse sker med undtagelse af de oplysninger, der vil kunne undtages fra aktindsigt efter reglerne i lov om aktindsigt i miljøoplysninger.  **§ 12.** Tilsynsmyndigheden offentliggør de oplysninger, der fremgår af § 11, stk. 1, nr. 1-8, samt dato for offentliggørelse med de begrænsninger, der følger af § 11, stk. 3, senest fire måneder efter, at tilsynsbesøget har fundet sted.  Stk. 2. Når tilsynsmyndigheden følger op på eventuelle påbud, forbud eller indskærpelser, offentliggøres konklusionen derpå.  Stk. 3. Tilsynsmyndigheden offentliggør, hvis en afgørelse er påklaget. Når der efterfølgende er truffet en endelig administrativ afgørelse, offentliggør tilsynsmyndigheden resultatet heraf.  Stk. 4. Tilsynsmyndigheden offentliggør ikke sagsbehandlingsskridt i forbindelse med varsling og meddelelse af påbud efter lov om forurenet jord.  Stk. 5. Ved offentliggørelsen af de i § 11, stk. 1, nr. 1-8, nævnte oplysninger skal det oplyses, at enhver har ret til aktindsigt i de øvrige oplysninger, som tilsynsmyndigheden er i besiddelse af, med de begrænsninger, der følger af lov om aktindsigt i miljøoplysninger.  Stk. 6. Offentliggørelse, jf. stk. 1-3 og stk. 5, skal ske ved anvendelse af den digitale løsning og i det format, som Miljøstyrelsen stiller til rådighed.  § 13. De oplysninger, der er nævnt i § 11, og som skal være offentligt tilgængelige, skal som minimum vedrøre de seneste to tilsynsbesøg. |