|  |
| --- |
| 2 Få tjek på miljøtilsynsreglerne |
| I dette afsnit kan du læse om reglerne for miljøtilsyn for alle virksomheder, som er omfattet af regelmæssige tilsyn - og hvad de betyder for din virksomhed. Betegnelsen virksomheder dækker både industri og husdyrbrug m.v.  Reglerne som beskrives her, fremgår af miljøtilsynsbekendtgørelsen og de dertil hørende love, fx miljøbeskyttelsesloven og husdyrbrugloven.  Hvis du ønsker yderligere viden om tilsyn, herunder oplysninger om, hvordan din myndighed planlægger, udfører og offentliggør oplysninger om tilsyn, kan du læse meget mere i myndighedsafsnittene i kapitel 3, og opslagene i kapitel 4. Hvad er formålet med miljøtilsyn? Det overordnede formål med at føre miljøtilsyn på din virksomhed er at sikre et sundt og rent miljø. Ved miljøtilsynet kontrollerer tilsynsmyndigheden, om virksomheden overholder gældende miljøkrav. Det gælder både krav, der er formuleret som vilkår i miljøgodkendelser, krav i tilladelser, samt krav i miljølovgivningen. Samtidig kan tilsynsbesøget være en anledning til at drøfte, hvordan din virksomhed kan forebygge miljøproblemer og nedsætte miljøbelastningen. Myndigheden anbefaler dog aldrig konkrete løsninger. Hvor ofte får din virksomhed miljøtilsyn? Tilsynsmyndigheden koncentrerer indsatsen om de virksomheder, hvor behovet ud fra en miljømæssig betragtning er størst. På baggrund af en miljørisikovurdering, planlægger de, hvor ofte din virksomhed får et tilsyn. Hertil anvender de forskellige typer af tilsyn. I langt de fleste tilfælde er det kommunen, der er tilsynsmyndighed. Miljøstyrelsen er dog tilsynsmyndighed for de mere miljøtunge virksomheder i Danmark.  Godkendelsespligtige virksomheder, maskinværksteder, mellemstore fyringsanlæg og større husdyrbrug får et *basistilsyn* inden for tre år, mens øvrige virksomheder, mindre husdyrbrug og visse ejendomme med erhvervsmæssigt dyrehold får et basistilsyn inden for seks år.  Derudover kan din virksomhed få flere tilsyn inden for perioden mellem 2 basistilsyn, hvis en miljørisikovurdering viser, at der er et behov herfor. Disse kaldes *prioriterede tilsyn*. En god miljøpræstation og en forebyggende miljøindsats kan gøre behovet for prioriterede tilsyn mindre. Fx kan det påvirke vurderingen positivt, hvis din virksomhed har et miljøledelsessystem, håndterer kemikalier uden risiko for forurening eller ikke har fået en håndhævelse inden for den periode, der svarer til frekvensen for basistilsyn.  Tilsynsmyndigheden tilrettelægger også tilsynskampagner. Her bliver virksomheder valgt ud til tilsyn, hvis myndigheden vurderer, at de er omfattet af kampagnens mål. Udvælgelsen af virksomheder vil typisk ske tilfældigt.  Din virksomhed kan endvidere få besøg af tilsynsmyndighederne, hvis myndigheden har modtaget en klage over din virksomhed eller i forbindelse med uheld.  Visse virksomheder, som etablerer sig for første gang, kan få et opstartstilsyn senest tre måneder, efter de har igangsat driften. Har virksomheden været i drift i en anden kommune, vil den dog ikke være omfattet af kravet om et opstartstilsyn, idet myndighederne forventer, at virksomheden allerede har kendskab til miljølovgivningen og ved, hvilke krav den skal overholde.  Tilsyn skal som udgangspunkt varsles. Det skal ske skriftligt senest 14 dage inden et tilsynsbesøg med oplysninger om bl.a. formålet med tilsynet, tid og sted. Kravet om varsling kan fraviges, fx hvis der er tale om væsentlige klager eller miljøuheld. Hvad tjekker myndigheden ved miljøtilsyn? Tilsynsmyndigheden tjekker, at virksomheden overholder vilkår i godkendelser, påbud og direkte bindende krav i miljølove og bekendtgørelser. På basistilsyn gennemgår tilsynsmyndigheden alle virksomhedens miljøforhold, der er relateret til et miljøtilsyn, mens andre tilsyn, fx prioriterede tilsyn, har fokus på de forhold, som er årsagen til miljøtilsynet. Det kan være luftforurening, herunder lugt, støj og vibrationer, jord- og grundvandsforurening, opbevaring af affald og råvarer, indretning og drift m.v. Hvad kan et miljøtilsyn resultere i? Et tilsynsbesøg er en god anledning til at få en dialog om din virksomheds miljøforhold og miljøarbejde. Tilsynsmyndigheden kan hjælpe med at identificere arbejdsrutiner, som kan forebygge miljømæssige uhensigtsmæssigheder og overskridelser af miljøkrav. Myndigheden kan fx vejlede om beskyttelse af jord og grundvand, opbevaring af farligt affald og udledninger til luften. Ofte vil myndigheden også kunne give inspiration til at indføre renere teknologi og miljøledelse. Overvejer din virksomhed produktionsændringer, nye aktiviteter eller udvidelser, kan du komme på forkant med eventuelle ændrede miljøkrav ved at snakke med myndigheden om det.  Hvis myndigheden konstaterer et utilfredsstillende miljøforhold af mindre alvorlig karakter, kan din virksomhed få en henstilling om at bringe forholdet i orden.  Hvis din virksomhed ikke overholder miljøkravene, vil tilsynet resultere i håndhævelser. Virksomheden kan fx få et påbud, med et juridisk bindende miljøkrav om at ændre på forholdene. Påbud gives typisk, når et miljøforhold ikke er reguleret af konkrete krav, men indebærer risiko for eller medfører væsentlig forurening. Hvis tilsynsmyndigheden konstaterer overtrædelse af konkrete bestemmelser eller vilkår, får virksomheden en indskærpelse om at overholde de gældende krav. Hvis din virksomhed har lavet grove overtrædelser eller ikke efterkommer (eller ikke forsøger at efterkomme) et påbud eller en indskærpelse inden for den givne frist, kan tilsynsmyndigheden vælge at melde virksomheden til politiet. Du kan altid kontakte din tilsynsmyndighed, hvis du er i tvivl om, hvilke love og regler der gælder for din virksomhed. Hvad betyder det, at miljøoplysninger bliver offentliggjort? Tilsynsmyndigheden skal afgive oplysninger om tilsynene til Miljøstyrelsen via den fælles portal Digital Miljøadministration (DMA) ([MiljøAdministration](https://dma.mst.dk/)). Her vil oplysninger som navn, adresse, CVR, virksomhedstype etc. blive offentliggjort for alle virksomheder, som er omfattet af regelmæssige tilsyn.  Senest fire måneder efter tilsynsbesøget, skal tilsynsmyndigheden desuden offentliggøre udvalgte oplysninger fra den tilsynsrapport, som udarbejdes efter hvert fysisk tilsyn på din virksomhed. Tilsynsrapporten oplyser bl.a. baggrunden for tilsynet, hvad der er ført tilsyn med, og om tilsynet har givet anledning til eventuelle håndhævelser. Du modtager tilsynsrapporten senest to måneder efter tilsynsbesøget, bl.a. med angivelse af, hvilke oplysninger myndigheden forventer at offentliggøre. Myndigheden offentliggør også konklusionen, når der er fulgt op på eventuelle håndhævelser – ligesom det offentliggøres, hvis et påbud er påklaget, samt resultatet heraf, når der foreligger en endelig administrativ afgørelse fra Miljø- og Fødevareklagenævnet. Hvad koster et miljøtilsyn? Der er brugerbetaling for miljøtilsyn på alle de virksomheder, der er omfattet af kravet om regelmæssige tilsyn. Brugerbetalingen følger faste timetakster. I 2020 er taksten 333,22 kr. Taksten reguleres årligt og offentliggøres på Miljøstyrelsens hjemmeside: <https://mst.dk/erhverv/industri/brugerbetaling/>.  Brugerbetalingen dækker både forberedelse af tilsyn, selve tilsynsbesøget og al sagsbehandling i forbindelse med tilsynet herunder kontrol af analyseresultater, rapporter og diverse logbøger samt tilsynsrapporten. Din virksomhed skal fx også betale for vejledning om de konkrete miljøkrav, som din virksomhed skal opfylde, og for arbejdet som følger af meddelelse af håndhævelser. Virksomheden skal ikke betale for dialogen med tilsynsmyndigheden om det frivillige miljøarbejde, med mindre det er en nødvendig del af en tilsynsopgave, fx hvis virksomhedens miljøledelsessystem har betydning for udformning af egenkontrolvilkårene.  Din virksomhed vil få en regning for miljøtilsynet, hvor du kan se, hvor mange timer, myndigheden har brugt på at føre tilsyn på din virksomhed, og hvad der er brugt på det administrative tilsynsarbejde. Brugerbetaling opkræves som udgangspunkt i november måned, for det tilsynsarbejde, som tilsynsmyndigheden har udført i perioden fra 1 november i det foregående år til 1 november i det indeværende år. |